Nakon "Crvenog Peristila" i "Crnog Peristila" dobili smo "Ruzinavi Peristil". Na žalost, čini se da nije u pitanju umjetničko djelo nego devastacija podne plohe koja je nastala, kako kažu očevici od kiseline koja se nekoliko dana izlijevala kroz "gurlu" na sjevernom dijelu Peristila.



- Najvjerojantije je to došlo sa krova. Oni su nešto radili i upotrijebili neku kemiju. Kako je ta tekućina prolazila kroz mesinganu gurlu nagrizala je mesing i tekla je dole, a to je napravilo ovo, da izvinete, sranje – kazuje nam konobar iz Lvxora.



U Lvxoru, gdje je otrovna tekućina potekla pored kušina na kojima njihovi gosti sjede, ali srećom nikoga nije ozlijedila, rekli su konobaricama da operu taj dio Peristila, a pomagali su iz Ateliera Perajica. Ali, bezuspješno. Ruzina već danima nikako da ode s carskog trga!



- Nije u pitanju stara gurla, već nova. Ovo je mrlja na čitavom gradu. Svi su obaviješteni na vrijeme. Komunalne službe, čak su i konzervatori bili. Rekli su da će postupiti kako treba. I ništa nisu još napravili - kazao nam je konobar, koji nas je pozdravio, jer je morao posluživati brojne goste.



Kako smo ćuli, brojni turisti zastajkuju i snimaju mrlju koja iznosi nekoliko metara.



Ana Peraica iz Foro Ateliera na Peristilu smatra kako je nedopustivo da je opasna tvar danima tekla, a da službe nisu ništa poduzele.



- Najveći problem je što nije ustanovljeno o čemu se radi, niti spriječeno da se širi dalje, jer je tekućina žuborila iz gurle danima. A nadležni su bili odmah obaviješteni. Problem je što ne znaš što je to, netko može sutra sjesti na kušin, a da ga kiselina zalije. Mogu se dovest u opasnost ljudski životi, ne samo da ih može izgrisit kiselina nego se mogu ljudi otrovati. - upozorava Peraica.



Što rade komunalni redari nismo uspjeli doznati, jer nam se nije javljala na poziv njihova voditeljica Esma Kalemba.



Na nadležnima je da utvrde o čemu se radi i pronađu počinitelja ove devastacije. Ali, ne bi trebalo začuditi ako se radi o još jednom primjeru komercijalizacije povijesne jezgre sa radovima na adaptaciji kuća koje se pretvaraju u ho(s)tele. Došlo je dotle da se i vrhunska baština Peristila našla na udaru beskrupuloznog izjedanja od kapitala koji ju eksploatira.